《沁园春 孙吴大泉五千泉》
清代·吴湖帆

此币何来，出上虞乡，值壬子年。正圜泉一品，铜华剥落，阳文四正，土晕斑斓。

制作无疑，五同五百，又合黄千之正千。应详考，惜陈书遗志，张录亡篇。

新传。金错刀镌。好引证孙吴铸大泉。问曹刘谁敌，英雄安在，独留宝化，未毁风烟。

李汇应羞，瞿山堪笑，搜集寻常不足言。谁藏者，溯姚江旧令，休父遥源。